《酒集法源寺一龙知县汝霖试用山西兼赠郭编修嵩焘尹御史耕云郭新从大沽防营入奏兵状与尹言夷务故有是赠》
清代·王闿运

朝作白头吟，夕代东武讴。西风一夜起秋色，满堂宾客增离忧。

一君西行太行道，滹沱连云没秋草。人生富贵须少年，倏忽穷愁至将老。

京华来往十四春，布衣疏食家仍贫。只言白璧报知己，惟见黄金赐近臣。

一旦繁华人事改，百道鲸波喷沧海。匣中宝剑三四鸣，万户侯封不相待。

坐中有客奏兵机，绝国萧条无是非。空开西域蒲桃酒，且尽墙东鹦鹉杯。

持杯却问霜台客，祇恐中兴有遗失。致君尧舜公等知，七疏书成万人惜。

卑官落拓更可怜，嗟君欲去知君贤。莫辞便作折腰吏，何时得种公家田。

从来形势称三辅，太原雄关任腰膂。借问年年汾水秋，即今谁作并州虎。

此别东西各自悲，古寺钟鸣来客稀。惟有鸣蝉聒人意，夜来啁哳在高枝。

作者简介：王闿（kǎi）运（1833—1916）晚清经学家、文学家。字壬秋，又字壬父，号湘绮，世称湘绮先生。咸丰二年（1852）举人，曾任肃顺家庭教师，后入曾国藩幕府。1880年入川，主持成都尊经书院。后主讲于长沙思贤讲舍、衡州船山书院、南昌高等学堂。授翰林院检讨，加侍读衔。辛亥革命后任清史馆馆长。著有《湘绮楼诗集、文集、日记》等。